Eurosport-ekspert Thomas Myhre var så lite imponert over Sandefjords forsvarsspill at han ytret følgende etter runden søndag:

– Kan dere legge ut forsvaret deres på Finn.no?

Sandefjords forsvarsspiller Joackim Olsen Solberg tok ham på ordet. Mandag lå Sandefjord-forsvaret ute på Finn.no med følgende tittel: «Sandefjords forsvar gis bort. Fri frakt».

Solberg hadde også lagt ved følgende tekst:

– Er du på utkikk etter et tregt, vidåpent, tynt og underholdende forsvar? Vi kan hjelpe deg, skriver Sandefjords Joackim Olsen Solberg.

Humor

Til NRK utdyper forsvarsspilleren:

– Det var litt humoristisk etter Myhres utsagn i går. Det er litt humoristisk, og ikke noe stikk til Myhre. Det er mer mot oss selv. Jeg er enig med ham, særlig sånn som vi så ut mot Tromsø. Det var for mye dårlig, sier han.

Annonsen ligger fortsatt ute.

– Ja, det er fortsatt mulig å sikre seg forsvaret, spøker Solberg.

På de siste tre kampene har det blitt ni baklengs. Mot Tromsø fikk Sandefjord virkelig kjørt seg, og det var 1–4 allerede til pause. Magnus Powell er trener for Sandefjord, og han var veldig fortvilet etter søndagens tap.

– Vi kunne fått til noe hvis vi hadde klart å stå imot lengre og ikke fått så enkle mål imot, sier Powell til Sandefjords Blad.

16 baklengs på 6 kamper

– Vi har ikke fått det helt til å stemme i år, det er ikke til å stikke under en stol. Men det er ikke ekstremt bekymringsverdig. Vi viste i fjor at vi kan prestere med de samme spillerne.

Sandefjord er nummer 12 i eliteserien. De står med en seier, to uavgjorte og tre tap. 16 baklengsmål er flest i ligaen. Start er nest verst med 14, men de har en kamp mindre spilt.

– Man merker at det ikke er topp stemning her, men jeg føler ikke at det er noen krise fra de rundt klubben. Men det er sånn det er når man taper, i hvert fall når vi taper som vi gjør. Da blir det reaksjoner, sier Solberg.